Twee nuwe regters vir Konstitusionele HofDie Konstitusionele Hof. (Foto: Reint Dykema) Pres. Cyril Ramaphosa het twee nuwe regters in die Konstitusionele Hof aangestel ná oorlegpleging met hoofregter Mogoeng Mogoeng, asook partyleiers in die parlement. Regters Zukisa Laura Lumka Tshiqi en Stevan Arnold Majiedt se aanstellings tree op 1 Oktober in werking, het die presidensie Woensdag in ŉ verklaring gesê. Ramaphosa het die aanstellings gedoen uit ŉ lys van vyf benoemings wat die Regterlike Dienskommissie (RDK) opgestel en voorgelê het. Die RDK het in April vanjaar onderhoude gevoer ná voormalige adjunkhoofregter Dikgang Moseneke en regter Bess Nkabinde se uittrede. Die president het gesê hy is vol vertroue dat Tshiqi en Majiedt ŉ beduidende bydrae tot die land se hoogste hof sal lewer. Tshiqi (58) het ŉ regsgraad, asook ŉ nagraadse diploma in arbeidsreg en het haar loopbaan in 1986 as regskoördineerder by die Suid-Afrikaanse Raad van Kerke begin. Sy het in 1989 met haar klerkskap begin en as prokureur gepraktiseer tot sy in 2005 as regter in die Johannesburgse hooggeregshof aangewys is. Tshiqi het jare lange ervaring as bemiddelaar en fasiliteerder by onder meer die Kommissie vir Versoening, Bemiddeling en Arbitrasie (KVBA) en as bemiddelaar by die Grondeisekommissie. Sy was van 2007 tot 2009 betrokke by die Mededingingsappèlhof en is daarna aangestel as regter in die appèlhof. Sy het van November 2014 tot Mei 2015 in die Konstitusionele Hof waargeneem. Majiedt (58) het grade in BA (regte) en LLB by die Universiteit van Wes-Kaapland verwerf en is in 1984 as advokaat toegelaat. In 1995 is hy aangestel as die Noord-Kaap se hoofregsadviseur in die kantoor van die premier. Majiedt het in Januarie 2000 teruggekeer na ŉ privaat praktyk. Hy het as advokaat gewerk tot sy aanstelling as waarnemende regter van die Noord-Kaapse afdeling van die hooggeregshof. Hy is in dieselfde jaar aangestel as heeltydse regter in die hooggeregshof. In Desember 2010 is Majiedt aangestel as permanente regter in die appèlhof. Hy het tussen Februarie en Mei 2014 in die Konstitusionele Hof waargeneem. Hy was ŉ lid van die Nasionale Vereniging van Demokratiese Advokate (NADEL) en is die voorsitter van die Reëlsraad vir , asook ŉ raadslid van die Suid-Afrikaanse Geregtelike Opleidingsinstituut (SAJEI). Hy is ook die kanselier van die Sol Plaatje-universiteit.